NaiveNeuron/SloPal huggingface dataset:
Kolíková, Mária, ministerka spravodlivosti SR (2020-03-24):
... s návrhom zákona v skrátenom legislatívnom konaní, ale sme naozaj v neštandardnej situácii. Tie návrhy, ktoré predkladám, súvisia priamo s ochranou nášho života a zdravia, súvisia so zabezpečením prístupu k spravodlivosti a ja vás preto žiadam a prosím, aby sme schválili toto skrátené legislatívne konanie a umožnili, aby sme efektívne mohli chrániť naše životy a zdravie, aby sme ľuďom umožnili brániť svoje práva a prístup k spravodlivosti. Tento návrh zákona na základe tohto skráteného legislatívneho konania potom nám umožní, aby ľudia neboli v strese, aby mohli včas zabezpečiť prístup k spravodlivosti, pretože im nebudú plynúť lehoty pre podanie žalôb, napríklad pri náhradách škôd, pri uplatnení si ich vlastníckych práv, pri uplatnení si žalôb na zaplatenie napríklad peňažných súm. Rovnako je tu zákaz dražôb. To znamená, ak by sa mala vykonávať dražba, v tomto čase sa nebude môcť vykonať dražba, aby sme umožnili obchodným spoločnostiam, ktoré nemôžu prijímať rozhodnutia v tomto období per rollam, to znamená elektronicky, pretože si to nestihli upraviť, aby sme im umožnili to priamo zo zákona v tomto období urobiť. Tento zákon súčasne hovorí, bude; umožní, umožní ľuďom, aby sa im vrátilo právo k 12. marcu, ktoré si nemohli uplatniť vlastne od momentu obmedzenia tých svojich slobôd, aby sa im vrátili lehoty na ich uplatnenie práv na súde. Dovolím si vás preto požiadať, aby sme, aby ste schválili návrh na skrátené legislatívne konanie, pretože som presvedčená, že je to naozaj v súlade s pravidlami pre takéto konanie a je to pre ochranu základných práv a slobôd, je to pre ochranu života a zdravia, je to pre ochranu práv, práva na prístup k spravodlivosti. Ďakujem veľmi pekne. (Potlesk.)
B. Bugár, podpredseda NR SR: (2004-09-07):
Otváram všeobecnú rozpravu k tomuto bodu programu. A pýtam sa, kto sa hlási do rozpravy ústne. Konštatujem že nikto. Vyhlasujem rozpravu za skončenú. Prerušujem rokovanie o tomto bode programu. Nasleduje prvé čítanie o vládnom návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov (tlač 810). Znovu prosím pána podpredsedu vlády a ministra spravodlivosti Daniela Lipšica, aby tento vládny návrh zákona uviedol. Nech sa páči.
Košútová, Magda, poslankyňa NR SR (2013-02-05):
Ďakujem. Pán predseda, dajte, prosím, hlasovať o ôsmom pozmeňujúcom návrhu pána poslanca Fecka.
Pčolinský, Peter, poslanec NR SR (2020-07-23):
Ja len veľmi stručne, keďže kolega Krajčír ma trošku predbehol. Pán kolega, ty si hovoril, že sa hanbíš, keď čítaš nejaké české noviny, nemecké noviny. Že si sa nehanbil, keď celý svet písal o vražde Kuciaka! Že si sa nehanbil, keď celý svet písal o Ndranghete na úrade vlády! Že si sa nehanbil posledných 10 rokov, by som ti doniesol jeden kamión titulkov novín o kauzách vašej bývalej vlády. Čiže ja neviem, načo tie, načo tie stand-upy robíte, keď viete veľmi dobre, že celý, celý ten návrh váš, to odôvodnenie je postavené na vode, po troch mesiacoch tu robiť divadlo, že idete odvolať premiéra, je vás dokopy 50 aj s cestou, aj to vás zahlasuje teraz koľko, ja neviem, či vás tu je 20 dokopy. Načo robíte to divadlo? Len ste si pokazili štvrtok, štvrtočnú noc, mohli sme všetci byť doma so svojimi rodinami a takto tu musíme počúvať takéto úplne nezmyselné výlevy, ktoré nemajú ani hlavu, ani pätu.
Dostál, Ondrej, poslanec NR SR (2020-04-23):
Pán poslanec Pollák, no budeš to mať zložité, to si už asi uvedomuješ. Nie je to jednoduché, nie je to jednoduchá téma. Treba v nej ísť, treba v nej pokračovať. Doteraz sa o tom veľa hovorilo, však mnohé sa aj urobilo, netreba, netreba spochybňovať všetko, čo sa v minulosti, v minulosti urobilo. Ale pokiaľ si nebudeme vedomí toho, že je to dôležitá vec, že je to podstatná vec, že jej musíme venovať špecifickú pozornosť a budeme sa len tváriť, že to vlastne ani netreba riešiť, to sa vyrieši samo, keď budeme, budeme pre každého rovnako, no, niektoré veci sa samé od seba, od seba nevyriešia jednoducho. A niektoré veci vyžadujú špecifické prístupy. Tváriť sa, že marginalizované rómske komunity žijúce v osadách si nevyžadujú špecifické prístupy, je buď prejavom nejakej, nejakej slepoty alebo, alebo teda to, čo skôr by som očakával, je realizáciou nejakých rasistických predsudkov a potreby využiť ešte aj túto tému a aj vystúpenie, vystúpenie rómskeho poslanca na to, aby sme ukázali svojim voličom, akým spôsobom pristupujeme my k Rómom, že my s nimi spravíme poriadok. No ale, nenechaj sa znechutiť. (Potlesk.)
T. Cabaj, podpredseda NR SR: (2009-12-08):
Panie poslankyne, poslanci, teraz malo nasledovať prvé čítanie o návrhu poslankyne Jarmily Tkáčovej na vydanie novely banského zákona (tlač 1345). Pani poslankyňa sa ospravedlnila z dnešného rokovania a požiadala o zaradenie na zajtrajší deň. Vzhľadom na túto skutočnosť, že máme ešte niekoľko prvých čítaní, tak tento jej poslanecký návrh by sa prerokoval ako posledný v rámci prvých čítaní, ktoré budú predložené ešte zajtra. Môžeme teraz pristúpiť k prvému čítaniu o návrhu poslancov Národnej rady Slovenskej republiky Jána Goliana a Stanislava Janiša na vydanie zákona, ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov a o zmene zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov . Návrh zákona má parlamentnú tlač 1346. Návrh na jeho pridelenie na prerokovanie výborom je v rozhodnutí predsedu č. 1373. Dávam teraz slovo pánovi poslancovi Jánovi Golianovi, aby tento poslanecký návrh zákona uviedol.
Bublavý, Dušan, poslanec NR SR (2011-12-08):
Ďakujem za slovo. Pán poslanec Blanár výstižne upozornil na potrebu vykonania komplexného auditu verejnej správy. A súčasťou tejto verejnej správy je štátna správa a samospráva. A tu je potrebné ozaj pripomínať, že samospráva dostala do vienka štyritisícpäťsto prenesených kompetencií, ktoré nie sú všetky pokryté finančnými zdrojmi od štátu. A ja už som tu vyše roka, rok aj štvrť, a ja to stále pripomínam, že netreba zabúdať na obce, ktorej súčasťou sú všetci obyvatelia. Obce a mestá potrebujú, aby sa mohli rozvíjať. A na tento rozvoj sú potrebné finančné zdroje, ktoré sa musia vynakladať na tieto prenesené kompetencie. Ako môžeme využívať eurofondy, keď financie nám chýbajú, lebo ich musíme dávať a vykonávať namiesto štátu určité úkony? A by bol veľký hriech, aby sme nevyužili možnosť eurofondov, ktoré nebudú donekonečna, že treba si uvedomiť, aby sa obce mohli rozvíjať, aby mohli zrekonštruovať základné školy, materské školy, urobiť rekonštrukciu ciest, kultúrnych stánkov, športových stánkov a rozvíjať sa, na to potrebujú financie a nesmie im ich uberať štát. Ďakujem za pozornosť.
Spišiak, Jaroslav, poslanec NR SR (2024-01-08):
Ďakujem za slovo. Bolo tu povedané, že neexistujú legislatívne vecné dôvody na skrátené legislatívne konanie. Fakt neexistujú, sme to tu už od rána vyvrátili, si myslím, dosť, dosť odborne, argumentačne. Ale čo sa týka aj dopadov tejto novely, ktorá sa robí v tom skrátenom legislatívnom konaní, to znamená nepremyslene, účelovo, tendenčne, s jediným jedným cieľom, zabezpečiť beztrestnosť alebo slobodu tým konkrétnym ľuďom. Možno desiatim? Dvanástim? Kvôli týmto ľuďom sa tu mení celá trestná politika nášho štátu s dopadmi, ktoré už sú až alarmujúce, napríklad generálna prevencia, ktorá má v podstate odradiť potencionálnych páchateľov páchať trestnú činnosť, vôbec neni premyslená. Vyzerá to tak, že skôr bude motivovaný človek páchať trestnú činnosť, preto, lebo to, čo bolo doteraz trestný čin, zrazu bude len priestupok. Aké to bude mať dopady? No také, že priestupkové konanie a ľudia v štátnej správe, ktorí budú mať prejednávať tieto priestupky, jednoducho nie sú na také množstvo priestupkov vôbec pripravení. Ďalej neni premyslené a neodôvodnene je v návrhu uvedené kategorizovanie trestných sadzieb. Všade logika hovorí, že keď stúpa kriminalita, treba sadzby sprísňovať, aby odradzovala páchateľov. Tu v tomto návrhu, keďže teraz je evidentné, že došlo k väčšiemu... Už asi nestihnem povedať, poviem to v rozprave. (Reakcia z pléna.)
Bugár, Béla, poslanec NR SR (2012-07-31):
Ďakujem pekne, pani podpredsedníčka. No chcem upozorniť na to, čo aj kolega Mihál povedal, že tie hroziace hospodárske škody nevyplývajú z prerokovania skoršieho alebo neskoršieho prerokovania tohto zákona. O aké škody sa jedná? Však jednoznačne aj pán premiér hovoril, menší výber daní a samozrejme väčšie verejné výdavky. Ako súvisia tieto škody s týmto zákonom? Neskoršie prijatie tohto zákona teda nespôsobuje tieto škody, preto nie je dôvod na skrátené legislatívne konanie. A preto chcem povedať, že samozrejme náš klub, poslanci za MOST – HÍD hlasovať za skoršie prerokovanie, teda za prerokovanie tohto zákona v skrátenom legislatívnom konaní určite nebudú.
Figeľ, Ján, podpredseda NR SR (2012-10-26):
Ďakujem pekne za vystúpenie, ktoré bolo posledným v tejto rozprave, čím vyhlasujem rozpravu za skončenú. Chce k nej zaujať stanovisko navrhovateľ? Nech sa páči, pán poslanec.
Šeliga, Juraj, podpredseda NR SR (2020-04-07):
Pán poslanec Pčolinský.
J. Burian, poslanec: (2004-06-24):
Ja nevidím zmysluplnosť tohto riešenia. Ak to má byť 30  percent, tak potom vyjdime v ústrety Európskej komisii a vôbec neobmedzujme výšku investovaných peňazí na Slovensku, alebo ak chcem pomôcť, a to bola vlastne prezentácia aj nositeľov  kapitalizačného piliera a chceme pomôcť tejto ekonomike a chceme povedať, že peniaze z tejto dôchodkovej reformy budú primárne pomocou pre túto ekonomiku, nevidím zmysluplné, aby sme gro peňazí investovali do zahraničia, nehovoriac o tom, že máme  nedostatok či už v infraštruktúrnej sieti, alebo v ďalších, by som povedal,  náležitostiach, kde je možné využiť tieto zdroje, nie tým, že sa jednoducho budú len investovať hrubo do zahraničia. Ja by som chcel použiť príklad povedzme Čile, kde sme zhodou okolností boli, kde bola jasná deklarácia o tom, že Čile prvých 17 rokov nemohlo investovať mimo svojej ekonomiky ani korunu a až v posledných piatich rokoch bola možnosť investovania 20 percent. Dokonca pán José Piniero ako jeden z hlavných nositeľov tejto reformy deklaroval, že on odhaduje približne rovnaký objem investovania aj na Slovensku. Ak dnes deklarujeme, že nemáme kde umiestniť peniaze na Slovensku, pýtam sa, načo sme vytvárali taký vysoký kapitalizačný pilier? Vytvorme taký predkapitalizačný pilier, aby primárne tieto zdroje pomohli slovenskej ekonomike. Preto proti tomu...
Krajkovič, Mikuláš, poslanec NR SR (2019-04-02):
Pán predseda, sme v treťom čítaní, otvorte, prosím, rozpravu.
Bugár, Béla, podpredseda NR SR (2018-11-21):
(Zaznievanie gongu.) Takže, vážené panie poslankyne, vážení páni poslanci, pristúpime k tajnému hlasovaniu. A predtým ešte pán poslanec Dostál, nech sa páči, procedurálny návrh.
Brocka, Július, poslanec NR SR (2012-08-01):
Ďakujem pekne. Pán kolega, aj keď vás niektorí môžu obviniť z toho, že ste sa nedržali témy, ale ste vysvetlili minimálne dve veci a dali na pravú mieru včerajšie vyjadrenie predsedu vlády, keď uvádzal tento návrh zákona v skrátenom konaní, to prvé keď hovoril, že štát si nemôže dovoliť požičiavať na trhoch peniaze za päťpercentný úrok, aby mal dostatok peňazí na dotovanie súkromných dôchodkových správcovských spoločností. No, dámy a páni, tento rok si vláda musí požičať 8 mld. eur, 0,8 mld. eur sú prostriedky, ktoré potrebuje na prefinancovanie deficitu v 1. pilieri, teda v Sociálnej poisťovni. Čiže Robert Fico hovorí o jednej desatine, ktorou musí do zákona štát zafinancovať deficit v Sociálnej poisťovni. Ale rovnako je pravda, že vláda Roberta Fica nerobí nič pre to, že tie ostatné miliardy si požičiava za päťpercentný úrok. Čiže nie štát dotuje 2. pilier, ale štát dotuje Sociálnu poisťovňu. A druhá poznámka k tomu, keď ste vysvetlili, koľko peňazí vlastne dávame na starobný dôchodok, že to nie je len tých 9 %, ale že to je aj tých 4,75 % a že sú to aj ďalšie percentá z tých prebytkových fondov, invalidného, nemocenského poistenia. To znamená, keď znížite z 9 na 4 % úrok, tak z 2. piliera urobíte doplnkový pilierik. A to, samozrejme, nemôže garantovať príjmy v starobe.
Grausová, Natália, poslankyňa NR SR (2016-10-12):
Dobre. Ďakujem.
F. Devínsky, poslanec: (2008-03-28):
Konštatujem, že uvedený návrh spĺňa z formálno-právnej stránky náležitosti uvedené v § 67 a 68 zákona o rokovacom poriadku, ako i náležitosti určené v legislatívnych pravidlách. To znamená, že návrh zákona obsahuje paragrafové znenie a dôvodovú správu a všeobecná aj osobitná časť spĺňajú predpísané náležitosti. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada po rozprave návrhu zákona uzniesla na tom, aby podľa § 73 ods. 3 písm. a) rokovacieho poriadku vrátila návrh zákona jeho navrhovateľovi na dopracovanie. V prípade, že sa Národná rada predsa len rozhodne prerokovať návrh zákona v druhom čítaní, v súlade s rozhodnutím predsedu Národnej rady Slovenskej republiky z 29. februára 2008 č. 567 podľa § 71 zákona o rokovacom poriadku navrhujem, aby vládny návrh zákona na vydanie zákona, ktorým sa mení a dopĺňa zákon č. 172/2005 Z. z., prerokovali výbory: Ústavnoprávny výbor Národnej rady, Výbor Národnej rady pre hospodársku politiku, Výbor Národnej rady pre verejnú správu a regionálny rozvoj a Výbor Národnej rady pre vzdelanie, mládež, vedu a šport. Za gestorský výbor navrhujem v súlade s návrhom predsedu Národnej rady Slovenskej republiky Výbor Národnej rady pre vzdelanie, mládež, vedu a šport, pričom odporúčam, aby výbory návrh zákona prerokovali v lehote do 6. mája 2008 a gestorský výbor do 7. mája 2008. Vážená pani predsedajúca, ďakujem, skončil som Otvorte, prosím, rozpravu a hlásim sa do rozpravy ako prvý.
Bugár, Béla, podpredseda NR SR (2011-02-03):
Pán poslanec Číž.
Horváthová, Eva, poslankyňa NR SR (2020-09-22):
Ďakujem veľmi pekne za slovo. Teraz, pán Schlosár, ste ukázali to, prečo si myslím, že hlavnou prekážkou toho, aby tento návrh prešiel, ste vy sami, celý klub. A váš celý klub poslancov aj predkladatelia, pretože spôsob, ako sa staviate k tejto problematike, je na zaplakanie. To, čo šírite po internetoch, aké, koľko ľudí vám uverí, mne zastáva rozum. Ja som si teraz pozrela asi predvčerom príspevok vášho pána predsedu, ktorý na traktore vysvetľoval, ako COVID vlastne existuje, ale, ale je vymyslený, ktorý, ktorý zdieľala moja spolužiačka zo základnej školy, ktorá, som ju ináč považovala za, za veľmi inteligentné dievča, a strašne veľa ľudí dokážete takto na svoju stranu dať. (Reakcie z pléna.) Myslím si, že je to... (Reakcie z pléna.) Myslím, že slušnosť je neskákať do reči. (Zaznievanie gongu.) Čiže ja hovorím úprimne to, čo je pravda. Čiže vy sami nabaľujete obrovské množstvo ľudí na seba, ktorí veria týmto bludom, že COVID neexistuje alebo že, že pomaly chceme biznis s farmafirmami na očkovanie a podobné veci. A preto, aj keby sme pri najlepšej vôli chceli, aby očkovania neboli povinné, tak naša zaočkovanosť klesne tak nízko, že budeme ohrození chorobami, na ktoré sa teraz povinne očkuje. Tých 10 chorôb, ktoré ste sa, pán doktor Urban, pýtali, ja som pevne presvedčená o tom, že tých 10 chorôb, na ktoré máme povinné očkovanie, je úplne opodstatnených a treba na ne očkovať, pretože pokiaľ sa prestane očkovať a klesne zaočkovanosť, a ja viem, že sa budete smiať z kolektívnej imunity, ale je to tak. Už tých odborných debát tu bolo od roku, možno 10 rokov dozadu, bola to aj mi... bývalá pani ministerka zdravotníctva, zdravotníctva pani Kalavská, ktorá vám aj odborne vysvetlila a sama videla tých pacientov. Ja som sama pôsobila v Afrike, kde som videla mnohých pacientov, ktorí neboli zaočkovaní a mali tieto ochorenia. Ale ja neviem, ako odborne sa vám dá vysvetliť, že sa to vráti, keď sa očkovať nebude. Je to, naozaj je veľmi ťažké. A chcem aj vás, pán MUDr. Urban, vyzvať, aby ste, pretože to, keď je lekár v takomto spoločenstve ľudí, je podľa mňa veľmi, veľmi nebezpečné, pretože vy ich podporujete v tom, čo oni šíria a hlásia. To, to považujem ako za obrovské riziko. Tie krajiny, ktoré ste spomínali, že nemajú povinné očkovanie, majú vysokú preočkovanosť. Zamyslite sa, prečo to tak je, pretože tam ľudia to, čo povie lekár, a ako im to lekár vysvetlí, to akceptujú. U nás sa tá antivakcinačná kampaň, viete, že veľmi stupňuje, a je to veľmi nebezpečné takéto, takéto reči šíriť. Čiže ja tento váš zákon určite nepodporím a prosím aj vás, aby ste vplývali na svojich kolegov a vysvetlili im, aké sú riziká. Ďakujem pekne. (Potlesk.)
Paška, Pavol, predseda NR SR (2014-02-11):
(Hlasovanie.) 137 prítomných, 78 za, 3 proti, 54 sa zdržalo, 2 nehlasovali. Správu sme zobrali na vedomie. Pán poslanec Osuský uvedie v prvom čítaní hlasovanie o návrhu pánov poslancov Abrhana, Fronca, Hrušovského a pani poslankyne Gibalovej na vydanie zákona č. 131 o vysokých školách, tlač 846. (Hlasovanie o návrhu poslancov Národnej rady Slovenskej republiky Pavla Abrhana, Martina Fronca, Moniky Gibalovej a Pavla Hrušovského na vydanie zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov , tlač 846.)
Krajkovič, Mikuláš, poslanec NR SR (2017-06-15):
Pán predseda, prosím, aby ste dali hlasovať o tom, že Národná rada sa uzniesla v súlade s § 83 ods. 3 písm. c) zákona no rokovacom poriadku prerokovať predložený návrh zákona v druhom čítaní.
Pellegrini, Peter, predseda NR SR (2015-09-29):
Prezentujme sa a hlasujme o návrhu spravodajcu postúpiť tento návrh do druhého čítania. (Hlasovanie.) Prítomných 131 poslancov, za hlasovalo 130 poslancov, zdržal sa 1 poslanec. Postúpili sme tento návrh zákona do druhého čítania. Ďalej.
Hrnčiar, Andrej, podpredseda NR SR (2017-04-05):
Pán poslanec Paška.
Uhrík, Milan, poslanec NR SR (2018-09-18):
Vážený pán predsedajúci, panie poslankyne, páni poslanci, v súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Predkladám teda informáciu k predloženému návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali Výbor Národnej rady Slovenskej republiky pre financie a rozpočet, Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre financie a rozpočet. Zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady Slovenskej republiky. Pán predsedajúci, otvorte, prosím, rozpravu k uvedenému návrhu zákona.
Kuffa, Štefan, poslanec NR SR (2020-12-09):
Veľmi správne to bolo v rámci rozpravy povedané, že ten núdzový stav v podstate vláda zneužíva na spôsob vládnutia. Čo je o tom dôkazom? Dôkazom je to, že tie skrátené legislatívne konania, ktoré tuná prebiehajú, pácha sa násilie, ale aj na nás, na poslancov Národnej rady, kedy takmer z rukáva sa sypú tie návrhy zákonov, a všetko v skrátenom legislatívnom konaní. Je to viac ako 60 návrhov, ktoré tuná boli prijaté, všetko je to horúcou ihlou a nebolo to postačujúce, museli sme zasiahnuť aj do Ústavy Slovenskej republiky a nebude to také jednoduché v tej ústave to zmeniť, ale pán kolega Taraba to veľmi správne spomenul, Tomáš, že aby sa prehodnotili aj tie zákony, ktoré sme na tejto súčasnej schôdzi prijali, aby ešte mal čas a stihol Ústavný súd prehodnotiť, že či naozaj bolo to všetko v súlade s Ústavou Slovenskej republiky prijaté. A čo sa týka toho lockdownu, ľudia sú pobúrení z toho všetkého a to veľmi prekáža, to obmedzovanie v základných ľudských právach, ja vám to poviem takto, priatelia, aj keď to možno bude také tvrdé, ľudia radšej zomrú, ale v dôstojných podmienkach a na COVID zomrú radšej, ako by sa mali nechávať donekonečna takto obmedzovať, majú toho plné zuby. Je to vidieť, že tá ulica vrie, a myslím si, že to nie je naposledy, že tí ľudia vyšli do ulíc. Čo sa týka tých vojakov, ktorí boli povolaní tuná a oblečení do tých mundúrov pri tomto testovaní, z Maďarska a z Rakúska, nebolo potrebné ich tu povolávať, lebo kopec dobrovoľníkov a zdravotníkov sa prihlásilo a spätne nemali odozvu. Neboli povolaní do tej služby.
Grausová, Natália, poslankyňa NR SR (2018-09-17):
Áno, vďaka. Neomarxistka Nicholsonová alebo Ďurišová, neviem. Zoofília, to znamená súlož so zvieratami existuje a je to odborný medicínsky výraz. Tak isto aj nekrofília, súlož s mŕtvolami existuje a patrí, je to odborný medicínsky výraz. Existuje aj zneužívanie detí pedofilmi. A všetky tieto skupiny a všetko toto sú, patrí medzi sexuálne úchylky. Takže nechápem. A tieto sexuálne úchylky, všetci títo ľudia sa dožadujú svojich práv. Tak aby vám to bolo jasné. A chcem vám povedať, klamete, klamete a ešte raz klamete a šírite demagógiu. A vy práve ste jedna z tých, ktorí vnášajú do tohoto parlamentu nenávisť a sváry.
V. Veteška, podpredseda NR SR: (2004-05-12):
Teraz dávam slovo poverenému overovateľovi, aby informoval o výsledku tajného hlasovania o voľbe kandidátov na vymenovanie za sudcov Ústavného súdu. Nech sa páči, pán poslanec Farkas.
Jarjabek, Dušan, poslanec NR SR (2014-09-23):
Ďakujem pekne za slovo, pán predseda. Dámy a páni, bolo to dobré vystúpenie už len preto, že existujú tuná rôzne oponentské názory. Rozprávať sa treba aj o takejto ťažkej téme, ako je Ukrajina, rozprávať sa treba, lebo keď sa prestane rozprávať, tak sa začnú, tak začnú štrngať zbrane. Ľuboš Blaha určite nebude ten, ktorý bude na výplatnej páske niektorých západných propagandistických centrál, ako sa o to tuná usilujú vo veľkej miere – či už menej, alebo viac úspešne – kolegovia z pravej strany, hlavne tí, ktorí už určite v tomto parlamente v tých ďalších voľbách nebudú. No z niečoho potrebujú byť živí, tak sú schopní všetkého. A tuná len počujeme hlúpe reči za jeden obyčajný judášsky groš. Dámy a páni, rozprávať sa treba, rozprávať sa treba preto, lebo keď sa prestaneme rozprávať, začnú štrngať zbrane. Na Ukrajine sa prestalo rozprávať, preto sa tam bojuje. Ľudia zabudli, že si môžu mnohé povedať, aj to najhoršie si môžu povedať kdekoľvek, aj na námestiach. Pokiaľ prestanú, začnú štrngať zbrane. Berme si z tohto trošku aj nejaký príklad aj pre našu budúcnosť a buďme radi, že v tomto parlamente sú aj takéto debaty. Tie debaty sú ostré, ale stále sú len debatami. A to je dobré, a preto Ľuboš, ja ti ďakujem za tento diskusný príspevok preto, lebo aspoň vieme, čo máme na pravej strane. Ďakujem pekne. (Potlesk.)
Kaník, Ľudovít, poslanec NR SR (2010-10-15):
Pán predsedajúci, prosím, dajte hlasovať o tom, že Národná rada Slovenskej republiky v súlade s rozhodnutím predsedu Národnej rady Slovenskej republiky prideľuje predložený návrh zákona na prerokovanie výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie a rozpočet, Výboru Národnej rady Slovenskej republiky pre hospodárstvo, výstavbu a dopravu. Ďalej aby za gestorský výbor určila hlasovaním Výbor Národnej rady Slovenskej republiky pre hospodárstvo, výstavbu a dopravu a že určené výbory návrh zákona prerokujú v druhom čítaní vo výboroch do 24. novembra 2010 a v gestorskom výbore do 26. novembra 2010.
Dostál, Ondrej, poslanec NR SR (2011-09-09):
Ďakujem kolegom za vecné reakcie. Pán poslanec Burian, ja som teda nehovoril o tom, či projekt UNITAS je populárny alebo nepopulárny. Teda celkom nerozumiem, čomu vy nerozumiete. Ja som povedal akurát to, že my v OKS oceňujeme na reforme to, že zjednoduší, administratívne zjednoduší mnohé veci. A zjednoduší ich tak inštitucionálne, čo, čoho sa týka projekt UNITAS, ale zjednoduší ich aj z hľadiska tej bežnej administratívy. Ak nerozumiete, v čom je administratíva zložitá, no tak, napríklad viesť mzdovú agendu je také zložité, že to mnohých živnostníkov v súčasnosti odrádza od toho, aby zamestnávali, aby zamestnávali normálnym spôsobom, pretože aj na to potrebujete špeciálnu účtovníčku, to si ťažko môžete urobiť úplne svojpomocne. Ak sa toto zmení, bude to dobré a má to našu podporu. Pán poslanec Maďarič, no keď nás podozrievate zo snahy vytĺkať z toho politický kapitál, tak ja môžem len teda sa trochu pousmiať, že mi to hovorí predstaviteľ strany a predstaviteľ, bývalý člen vlády, ktorej predseda robil politiku tak, že nechal vyštartovať nejakého svojho ministra, ísť s nejakým návrhom a keď zistil, že to je nepopulárne, tak ho prefackal a stiahol ten návrh. A ale aby som ho nekritizoval, samozrejme, že sa zhodujem aspoň v tom s vami, že naozaj máme odlišný pohľad na úlohy štátu. Pán poslanec Saloň, ja teda tiež dúfam, že sa mi čoskoro podarí oholiť, ale myslím, že by ste si mali doštudovať niečo z politológie, pretože nepriama novela je, keď v rámci jedného zákona novelizujete iné zákony. Tuto sú samostatné články, čiže to nie sú nepriame novely.
Jurinová, Erika, podpredsedníčka NR SR (2014-10-17):
Ďakujem, pani poslankyňa, na vyše vystúpenie nie je faktická poznámka. To znamená, že vyhlasujem rozpravu za skončenú, aj keď teda sa blíži už 14.00 hod., dala by som pánovi ministrovi ešte záverečné slovo. Nech sa páči.
Číž, Miroslav, podpredseda NR SR (2015-06-17):
Teraz má slovo pán poslanec Fronc.
P. Paška, predseda NR SR: (2006-12-06):
(Hlasovanie.) 139 prítomných, 79 za, 60 bolo proti. Konštatujem, že sme schválili vládny návrh novely zákona č. 597/2003 Z. z. o financovaní základných škôl, stredných škôl a školských zariadení. Budeme pokračovať hlasovaním v druhom čítaní o vládnom návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov . Je to tlač 93. Poprosím pána poslanca Valockého, aby ako spravodajca uvádzal hlasovanie.
P. Hrušovský, predseda NR SR: (2003-10-31):
(Hlasovanie.) Prítomných je 129 poslancov, za 58, proti 55, zdržalo sa 14, nehlasovali 2. Neschválili sme bod 4 zo spoločnej správy. Ďalší návrh.
Hargaš, Ján, poslanec NR SR (2024-01-10):
Ďakujem za slovo, pán predsedajúci. Ďakujem ti, kolegyňa, že si poukázala na tú prioritizáciu úsilia a ja si to teda skúsim tak zjednodušiť alebo predstaviť, že ako to asi funguje, keď človek sa dostane do koalície. Tak si teda sadne k tomu stolu prvý deň a povie si, tak čo idem teda riešiť v tejto krajine, hej, čo sú tie moje priority. A tak si predstavujem, že si sadli teda kolegovia k tomu stolu a hovoria si, no zdravotníctvo, no čo ja viem, to je komplikované, to teraz, to teraz neriešme. Ceny potravín? Sľubovali sme to vo volebnej kampani, ale ja neviem, to teraz neriešme, ale trestné sadzby pre ľudí, ktorí sú spájaní s našimi stranami a sú vo väzbe, tak to by sme teda mohli riešiť. A potom teda počas tohto krásneho stretnutia určite rozmýšľajú nad tým, že ako to teda vysvetlia verejnosti, že neriešia tie skutočné problémy, ktoré trápia túto krajinu alebo ktoré sľubovali vo voľbách, tak si povedia, no tak ale, tak povieme že zdravotníctvo, že to treba čas na nejaké zásadné komplexné zmeny, že to si vyžaduje čas. Ale paralelne k tomu teda prídu sem so skráteným legislatívnym konaním Trestného zákona, ktorý je zásadnou zmenou trestnej politiky, politiky štátu. Takže tam to zrejme čas nepotrebuje, to vedia zbúchať za pár, za pár týždňov. No z tohoto všetkého mne vlastne vychádza, že ja sa nečudujem tuná kolegom z koaličných radov, že vlastne zatiaľ sme počuli jednu faktickú a jedno vystúpenie ministra. Lebo to sa veľmi ťažko obhajuje, že prečo sa rozhodli takýmto spôsobom predložiť práve takýto, takýto, takýto návrh, návrh zákona. A videl som, že napríklad aj predsedajúci sa tak pobúrene tváril pri niektorých našich faktických poznámkach, že s nimi nesúhlasí, tak tiež by som ho vyzval, je podpredseda Národnej rady, vždy, keď požiada môže vystúpiť, tak povedzte... (Prerušenie vystúpenia časomerom.)
Viskupič, Marián, poslanec NR SR (2021-05-11):
Pán poslanec Ferenčák... Ďakujem pekne za slovo. Pán poslanec Ferenčák, ďakujem za vaše vystúpenie. Áno, pôvodný návrh mal veľa nedostatkov, ktoré ste spomenuli, úplne súhlasím. Aj preto bol vlastne pani poslankyňou Kozelovou podaný pozmeňujúci návrh, ktorý teda odstránil väčšinu alebo nedostatky pôvodného návrhu, bol teda, samozrejme, aj výsledkom teda rokovania aj s ministerstvom financií ako gestorom tohto zákona, a teda, samozrejme, cieľom je, aby bol teda vykonateľný a reálne pomohol. Aj váš pozmeňovací návrh rieši, rieši teda tieto nedostatky a mám zato, že, dovolím si súhlasiť aj s pánom kolegom Suskom, že je právne čistejšie to, to vlastne, tak ako ste to vy umiestnili, a otázka, uvidíme ešte, že či teda nenájdeme nejak spôsob, lebo pravda je aj to, že vylučujú sa a dá sa prijať len jeden. Takže myslím si, že minimálne sa ešte zamyslíme, že ako to, ako to vyriešiť. A potom ešte posledná vec, samozrejme, k tej, k tej podstate. Áno, toto je drobná zmena, ktorá má za cieľ vyriešiť tie aktuálne problémy, a mám zato, že nájdeme spôsob, že ich aj vyrieši, ale tá podstata, k tej sa treba určite vrátiť, a takisto súhlasím, tak ako ste povedali, bude to musieť byť súčasťou nejakého väčšieho a hlbšieho návrhu. Ďakujem pekne zatiaľ.
Viskupič, Marián, poslanec NR SR (2019-10-23):
Pán predsedajúci, prosím, dajte hlasovať o tom, že Národná rada... (Prerušenie vystúpenia predsedajúcim.)
Paška, Pavol, predseda NR SR (2012-06-26):
Hlasujeme o návrhu štátneho záverečného účtu za rok 2011, je to tlač 40. (Hlasovanie.)139 prítomných, 135 za, 3 sa zdržali, 1 nehlasoval. Konštatujem, že sme schválili štátny záverečný účet za rok 2011. A rozpravu o organizácii činnosti vlády sme neukončili. Pristúpime teraz k hlasovaniu o návrhu na vymenovanie viceguvernéra Národnej banky Slovenska , je to tlač 81. Najskôr vás poprosím, aby sme hlasovali o návrhu poslancov, ktorí navrhujú aby sa o návrhu na vymenovanie viceguvernéra hlasovalo tajne. Hlasujeme. (Hlasovanie.) 138 prítomných, 85 za, 35 proti, 17 sa zdržalo, 1 nehlasoval. Konštatujem, že sme schválili, aby hlasovanie prebehlo tajne. A teraz k nemu pristúpime. Je to tlač 81. Do volebnej miestnosti poprosím najprv overovateľov. Poprosím ich, aby odvolili ako prví. Takže otváram hlasovanie. (Krátka pauza.) Poprosím členov grémia, aby odvolili ako prví. Poprosím aj overovateľov, aby umožnili členom grémia odvoliť, aby sme sa mohli potom zísť vzadu. O 17.30 hodine, poprosím členov grémia. (Ruch v sále.) (Akt tajného hlasovanie.) (Po akte tajného hlasovania.)
Solymos, László, poslanec NR SR (2013-06-05):
Ďakujem pekne za slovo. Pán kolega Mičovský, ja si vysoko vážim váš postoj, čo sa týka v boji proti korupcii. Korupcia je veľmi vážna téma, celospoločenská téma, jak i vy ste spomínali, aj celoeurópska, aj celosvetová, takisto jak svetový mier a veľmi veľa sa o tom dá rozprávať. Ale veľmi dôležité je to, že keď niečo robíme, tak robme s tým, aby sme aj niečo dosiahli. Napríklad my sme vypracovali alebo sme v procese vypracovania návrhu zákona o politických stranách. Už päť mesiacov to riešime s politickými stranami, s nezávislými organizáciami. Je to celospoločenská téma. Uvedomujeme si to, že keď chceme mať nejaký výsledok, tak musí tam byť nejaká dohoda cez celého politického spektra. To znamená, že budeme konzultovať s každou jednou politickou stranou, ktorá je v parlamente, aby sme dosiahli niečo. To znamená, že korupcia je vážna téma. Ja si myslím, že nestačí tu ako roztiahnuť nejaký transparent, ale treba práve, práve tieto kroky spraviť, aby fakt bol nejaký výsledok z tohto. A dovtedy, bohužiaľ, musím súhlasiť s tým, čo povedal váš predseda parlamentného klubu včera Jofo Viskupič, že veľakrát sa plénum využíva ako marketingový nástroj, a si myslím teraz, že toto, čo vy tu teraz robíte, to je len marketingový nástroj. Ďakujem pekne.
Hrnčiar, Andrej, podpredseda NR SR (2018-10-16):
Takže vyhlasujem všeobecnú rozpravu za skončenú. Chce niekto zaujať stanovisko? Nie je tomu tak. Prerušujem rokovanie o tomto bode programu. Budeme pokračovať druhým čítaním o vládnom návrhu zákona o dohľade nad dodržiavaním povinností pri štítkovaní energeticky významných výrobkov a o zmene zákona č. 147/2001 Z. z. o reklame a o zmene a doplnení niektorých zákonov v znení neskorších predpisov . Vládny návrh zákona je uverejnený ako tlač 1065, spoločná správa výborov má tlač 1065a. Opäť prosím ministra hospodárstva Petra Žigu, aby vládny návrh zákona odôvodnil.
Paška, Pavol, predseda NR SR (2014-09-24):
Ďakujem pekne, pán spravodajca. Som veľmi rád, že vy viete, čo má robiť spravodajca. Pán navrhovateľ, chcel som to ešte predtým povedať, skutočne oháňate sa tu všetci zákonom o rokovacom poriadku, vaše vystúpenie bolo všetko, len nie vystúpením navrhovateľa. Navrhovateľ má uviesť návrh zákona, všetko ostatné môžete potom uviesť v rozprave. Takže aj do budúcnosti poprosím, aby všetci tí, ktorí uvádzajú návrh zákona, vecne uviedli jeho obsah a dôvody, tak ako o tom hovorí zákon o rokovacom poriadku, na ktorý sa stále odvolávate. Máte plné právo potom sa prihlásiť do rozpravy a objasniť tu širšie súvislosti a kontext vašich dôvodov. Takže otváram teraz rozpravu. Nemám písomnú prihlášku do rozpravy. Pýtam sa, kto má záujem vystúpiť v rozprave? Končím možnosť prihlásiť sa do rozpravy. Pán poslanec Přidal, nech sa páči.
Mikloško, Jozef, poslanec NR SR (2013-03-15):
Ja sám som navštívil 6-krát najstráženejšie americké väznice, kde majoritou boli dlhodobé tresty za drogy. Napísal som o tom aj rôzne reportáže a videl som, že tam celé dni beží rocková muzika, cvičenie a strážcovia, ľudia povedali, že sex a, bohužiaľ, aj drogy. Jak sa tam dostávajú, nikto nevedel. A z rozhovorov s tými autoritami som potom pochopil, aj mi to povedali, že vlastne nikto v týchto väzeniach sa nikdy nepolepší. Ide von po mnohých rokoch, zlomený, nahnevaný a, dá sa povedať, nadržaný na všetko, čo tam zažil. To je prvá poznámka. Druhá poznámka je, že často prebieha v tlači alebo najmä na Západe som to videl, že díleri majú na skúšku také rôzne malinovky, cukríky, lízatká, ktoré ponúkajú dievčatkám a chlapcom a potom, keď... (Reakcia spravodajcu.) Ja viem, že ponúkajú, ja viem, že keď to decko raz skúsi, tak už sa mu to zapáči. Viem to, že keď raz začne s jednou drogou, tak neostaneš pri nej, raz ti nestačí, skúšaš ďalšiu, ďalšiu, ďalšiu a proste ide to hore a horšie s tebou. Toto je fakt, neviem, že by niekto pri marihuane zostal celý život, no, možnože tak je. Posledná poznámka, možno by bolo zaujímavé si prečítať nejakú štúdiu psychológov, pedagógov z našich väzníc, či z nich vychádzajú ľudia polepšení, s akými názormi, či sa vracajú do väzenia, alebo či sme ich tam zlomili a ešte viac rozhnevali proti druhým, proti spoločnosti. Keby taká štúdia bola, veľmi rád by som si ju, pán minister, prečítal.
Laššáková, Jana, podpredsedníčka NR SR (2015-05-13):
Na vystúpenie pána poslanca s faktickou poznámkou sa hlási pani poslankyňa Košútová. Končím možnosť prihlásiť sa s faktickými poznámkami. Nech sa páči, pani poslankyňa.
Blanár, Juraj, podpredseda NR SR (2021-07-02):
Prezentujte sa a hlasujte, páni poslanci, panie poslankyne, o pridelení výborom a lehotách. (Hlasovanie.) Prítomných 90 poslancov, za hlasovalo 89, proti nebol žiaden, 1 sa zdržal, všetci hlasovali. Konštatujem, že tento návrh sme schválili. Ďakujem pani spravodajkyni za uvedenie tohto hlasovania. Týmto, vážené panie poslankyne... Takže ešte predtým s procedurálnym návrhom, pán poslanec Čekovský, nech sa páči.
Žiga, Peter, podpredseda NR SR (2023-12-12):
Pán poslanec Hargaš.
Grendel, Gábor, podpredseda NR SR (2021-09-24):
Ako posledná písomne prihlásená vystúpi ešte v rozprave pani poslankyňa Anna Zemanová.
Hrnko, Anton, poslanec NR SR (2017-03-29):
Ďakujem, pán predsedajúci. Pani podpredsedníčka, čudujem sa vám, že práve vy, hocikto iný, keby zobral funkciu hovorcu prezidentskej kancelárie, by som to bral, ale že ste to práve vy urobili, tak tomu sa veľmi čudujem. Pretože si pamätáme, nie sme takí zábudliví, že práve vy ste tu hovorili o tom, ako nebudete používať automobil, ako budete sa dopravovať do práce svojím dopravným prostriedkom. Myslím, že to bol bicykel. Ale vy, ktorá ste prišli s takýmto nápadom, vy tu vlastne obhajujete papalášstvo. Papalášstvo najvyššieho zrna, pretože pán Kiska nie je prvý prezident, ktorý by objavoval, ako sa to má robiť. Je minimálne štvrtý, pre niektorých piaty, ale bol tu aj jeden prezident, ktorý býval omnoho ďalej ako pán Kiska, a ten nechodil lietadlom. Ten pravidelne sadal tu na stanici do vlaku a v Košiciach po piatich hodinách vystúpil a dokonca sa s tým chválil, že takýmto spôsobom, že predsa nebude ťahať autom do Košíc, keď je tu vlak, ktorý je platený zo štátneho rozpočtu a aj tak ide. Takže takto sa správajú prezidenti. Ale, viete, ak niekto vyrastal v papalášskej rodine, komunistickej papalášskej rodine, ktorá tam terorizovala občanov dookola za to, že chodili do kostola, tak si myslí, že sa tak môže správať aj v demokracii. Ale tak to nejde. V demokracii by sa mal každý správať demokraticky a vážiť si ľudí iných. A ešte jednu vec. Normálni ľudia chodia do práce v pondelok až do piatka a nie v pondelok podvečer a štvrtok podvečer odchádzajú z roboty. Takýmto spôsobom sa práca nevykonáva. Ďakujem.
V. Veteška, podpredseda NR SR: (2002-12-12):
Ďakujem. (Potlesk.)
Kavecká, Monika, poslankyňa NR SR (2021-03-31):
Prosím, dajte hlasovať o návrhu zákona ako o celku s prijatými pozmeňujúcimi návrhmi, kde gestorský výbor odporúča schváliť.
Grendel, Gábor, podpredseda NR SR (2021-05-27):
Pán poslanec Žiak s faktickou poznámkou.
Danko, Andrej, predseda NR SR (2016-09-14):
Ďakujem. Keďže sa nejedná o procedurálny návrh, podľa môjho uváženia... Poprosím ešte raz, pán poslanec Ľubomír Galko, skúste zvážiť moju prosbu.
Ďuriš Nicholsonová, Lucia, podpredsedníčka NR SR (2018-03-23):
Registrujem štyri faktické poznámky na vaše vystúpenie, pán poslanec, končím možnosť prihlásiť sa s faktickou poznámkou. Pán poslanec Klus.
Hrnčiar, Andrej, podpredseda NR SR (2018-09-12):
Dávam slovo spravodajcovi, ktorého určil navrhnutý gestorský výbor pre sociálne veci, poslancovi Erikovi Tomášovi.
Danko, Andrej, predseda NR SR (2018-09-19):
Vyhlasujem tajné hlasovanie za skončené. Prosím overovateľov, aby sa ujali svojej funkcie a vyhlasujem prestávku. (Prestávka.) (Po prestávke.)
Kuffa, Filip, poslanec NR SR (2023-06-15):
Mal som faktickú, nepôjdem do rozpravy, to zruším, ale len toľko k tomuto návrhu zákona. Ani tento pozmeňujúci návrh, ktorý bol teraz predložený, neodstránil tie závažné rozpory, ktoré sme namietali. Ja som bol na tom stretnutí, boli sme tam vtedy viacerí poslanci. Namietali sme nejaké veci, namietali sme verejný záujem, ten sa síce cez pozmeňujúci návrh odstránil, ale aj tak v konečnom dôsledku tento návrh zákona šahá vlastníkom na pozemky, dáva tam postavenie kadejakým iným inštitúciám, aby boli správcovia, náhrady v podstate nerieši dostatočne, alebo rieši ich smiešne, to, čo sme sa bavili vtedy na tom stretnutí, a vlastník je zase len niekde v úzadí, nejaká tretia, na treťom, až neviem ktorom mieste, čiže zákon o turistických trasách nie je o turistických trasách, je o tom, že cez tento zákon, cez turistov, cez turistické trasy im idete šahať na ich pozemky, šahať na ich práva a dávate postavenie tuná kadejakým ľuďom, čo si zmyslia, že vám budú robiť sprievodcov na vašich pozemkoch bez toho, aby ste o tom vedeli, bez toho, aby sa to kompenzovalo. Čiže návrh zákona je nepodporiteľný.
Raši, Richard, poslanec NR SR (2017-04-06):
Ďakujem pekne a na záver aspoň pár poznámok. Udelenie pokuty mandátovým a imunitným výborom na najvyššej možnej miere, to je tisíc eur pre aj pána poslanca Mizíka aj pána poslanca Mazureka, bolo výsledkom toho, že sme väčšinovo, a teraz hovorím, že väčšinovo naprieč politickým spektrom proti extrémizmu a nenávisti, ktorú šíria. A keď hovoria ctení poslanci za Ľudovú stranu Naše Slovensko, že sme nedemokratickí, tak z môjho pohľadu je demokracia aj o tom, aby sa rešpektovala vôľa väčšiny. A našťastie napriek politickým spektrom sme väčšinou, ktorá má názory úplne iné, ako majú poslanci z Ľudovej strany Naše Slovensko. Takže ja by som skôr požiadal vás, aby ste sa skúsil vy zamyslieť, pretože naozaj demokracia je o tom, čo si myslia ľudia a malo by sa rešpektovať to, čo si myslí viacej, že prečo taká veľká masa ľudí, 90-percentná, má tie názory iné, ako vy. Tak keď ich má názory iné, ako vy, tak možno by ste sa mohli zamyslieť nad tým, či tie vaše názory náhodou nie sú nesprávne. Vždy si vykladáte všetko, ako chcete a očakávate od ostatných, aby sa prispôsobili vám a naozaj zneužívate výrokovú imunitu. Lebo, pán poslanec Schlosár, keď ste si istý o svojej pravde, ktorú ste naozaj veľmi prehľadne urobili, fakt bol to taký klasický rešerš, prehľadový článok dostupnej literatúry a opakovane vravíte, že vám nikto vaše pravdy nevie vyvrátiť. Tak keď ste si taký istý, tak nezneužívajte parlament, buďte frajeri. Vyjdite vonku, povedzte to a nech potom rozhodne súd o tom, či ste takí silní v kranflekoch, že či to, čo tvrdíte, aj dokážete uhájiť. Lebo keby ste naozaj mali na to to, čo majú muži, tak by ste tie svoje výroky vedeli aj obhájiť, aj odprezentovať a neboli by ste tu skrytí, pretože sa bojíte ísť vonku a to povedať, lebo viete, že tu môžte povedať hocičo a vám hrozí pokuta maximálne tisíc eur. Tak tu ste majstri sveta a potom vonku si dávate pozor, aby ste nepovedali niečo, za čo by ste museli ísť pred nejaký súd, ktorý by rozhodoval o tom, či ste urobili trestný čin alebo nie. Ja opakujem jedno, že toto je zneužívanie výrokovej imunity a vy systematickými krokmi dosiahnete to, že naozaj sa tá výroková imunita, ktorá má svoje opodstatnenie a keď bola dávaná do parlamentu, nikto netušil, že sa tu raz vyskytnete, že ju naozaj bude nútený parlament obmedziť, čo by nebolo správne, lebo tá demokracia má mať svoje miesto práve tu, aby sa mohla kritizovať vláda a opoziční, koaliční poslanci, ministri, rozhodnutia. Ale vo vašom prevedení a tým, čo tu šírite, sa naozaj treba zamyslieť nad tým, aby sa výroková imunita na extrémistické xenofóbne názory a na šírenie nenávisti, jednoducho aby sa obmedzila. Ďakujem pekne.
Antal, Peter, poslanec NR SR (2019-09-11):
Týmto sme hlasovali o všetkých pozmeňujúcich návrhoch. Pán predseda, mám splnomocnenie gestorského výboru podať návrh, aby sme pristúpili k tretiemu čítaniu ihneď. Dajte, prosím, o tom hlasovať.
Kvorka, Ján, poslanec NR SR (2017-09-07):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady a Výboru Národnej rady pre pôdohospodárstvo a životné prostredie. Ďalej aby za gestorský výbor určila hlasovaním Výbor Národnej rady pre pôdohospodárstvo a životné prostredie a aby predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky.
Petrák, Ľubomír, poslanec NR SR (2018-09-20):
Ďakujem pekne. Vážený pán minister, nestotožňujem sa s odpoveďou vašich odborníkov z Národnej diaľničnej spoločnosti. Podľa môjho názoru sa dajú vykonať organizačno-technické opatrenia napríklad charakteru takého, že kamióny sa presunú z pravého jazdného pruhu do ľavého jazdného pruhu, lebo v pripájacích pruhoch, je jedno či z Bajkalskej, alebo z opačnej strany z Petržalky, alebo z Gagarinovej ulice, väčšinou ide o vozidlá, ktoré majú miestny charakter dopravy, prechádzajú z jedného brehu na druhý a kľučkujú medzi takmer stojacimi kamiónmi, čo spôsobuje spomaľovanie dopravy. Čiže podľa mňa jednoduchým organizačno-technickým opatrením by sa výrazne napomohlo priepustnosti týchto citlivých úsekov aj vzhľadom na charakter dopravy, ktoré jednotlivé motorové vozidlá teda vykonávajú, nehovoriac o tom, že už potom je namieste možno aj otázka statického posúdenia. Ak presunieme 30- až 40-tonové vozidlá do stredu, či by 3,5-tonové, maximálne 3,5-tonové osobné motorové vozidlá spôsobovali nadmerné zaťaženie, ktoré v súčasnosti znemožňuje otvorenie tretieho pruhu pozdĺž celého profilu nad riekou Dunaj. Ďakujem pekne.
Drobný, Stanislav, poslanec NR SR (2018-02-14):
Ďakujem za slovo. Vážený pán predsedajúci, vážené panie poslankyne, vážení páni poslanci, vážení prítomní. Po sociálnych sieťach koluje výrok mylne pripisovaný prezidentovi Českej republiky Milošovi Zemanovi, ktorý znie: „Pokiaľ žijete v krajine, kde môžete byť potrestaný za chytanie rýb bez povolenia, ale nie za ilegálny vstup do krajiny bez povolenia, máte plné právo povedať, že táto krajina je vedená bláznami.“ Nech tento bonmot povedal ktokoľvek, vo veľkej miere vystihuje súčasný paradox našej legislatívy. (Rečník si odkašľal.) Pardon. Zákony sa postupne upravili tak, že orgány činné v trestnom konaní podľa nich dokonca riešia už aj trestnosť kritiky výstavby domov a bytov pre obyvateľov segregovaných osád, ale ilegálne si na územie Slovenskej republiky môže prísť, kto chce, ako chce, kedy chce, a zdržiavať sa tu nelegálne v úplnej pohode, veď je to len priestupok. To, že prípadná pokuta je spravidla nevymožiteľná, to je asi každému z nás jasné. V susednom Maďarsku skúšali všetko možné na ochranu vnútornej bezpečnosti krajiny. V tejto súvislosti je známa výstavba plotu na schengenských hraniciach Maďarska. Ani ten plot nestačil, a tak v Maďarsku nakoniec dospeli k poznaniu, že ilegálny vstup do krajiny je potrebné hodnotiť ako trestný čin. Inak by aj ten ich plot skončil v zberných surovinách. Aj keď zákon v Maďarsku umožňuje za ilegálny vstup do krajiny uložiť trest odňatia slobody, najčastejšie udeleným trestom je deportácia a následne zákaz vstupu do Maďarska. Odňatie slobody sa uplatňuje pri súbehu s niektorým z ďalších trestných činov. Informácie o nekompromisnom postupe maďarských úradov sa rýchlo rozšírili po pašeráckej sieti a balkánska prevádzačská trasa sa presmerovala cez Slovinsko. Otázka je, čo by sa dialo na Slovensku, ak by rovnako silný nápor migrácie, aký postihol Maďarsko, smeroval na našu východnú hranicu. Je tu predpoklad, že štát by v dotknutých lokalitách doslova skolaboval a nevedel by tam zabezpečiť bezpečnosť. To sa stalo niektorým oblastiam v Bulharsku, kde následne chýbajúcu štátnu moc nahrádzali spontánne vytvorené domobrany. Predpokladám, že nikto z nás nechce, aby sa z územia Slovenska stalo korzo pre nelegálnych migrantov, takýto smer vývoja si neželá nik z nás, a preto je na mieste sa poučiť v tejto problematike z maďarských skúseností. Práve o tom je tento návrh zákona. Ďakujem za pozornosť.
Grendel, Gábor, podpredseda NR SR (2021-05-03):
Pán poslanec Jarjabek.